《老史》
宋代·苏辙

口食阳翟粟，身衣阳谷丝。
二物不相即，饱暖常不时。
老史知我穷，一岁一奔驰。
方暑劝脂车，苦寒伺来归。
嗟我垂老年，未免忧寒饥。
老史甚忠信，但恨性重迟。
事我三十年，闵闵不相离。
我门了无求，辛苦终不辞。
平生金石交，至此或已携。
老史未易得，试复养其儿。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。